LIJIGANYO 14
Ligongo Cici Mlungu Akwete Likuga?
1. Ligongo cici Mlungu ŵalinganyisye kuti Ayisalayeli aŵe likuga?
Mbagwilo sya Abulahamu, Mlungu ŵasilinganyisye kuŵa mtundu nikusipa malamusi. Mlungu ŵawukolasile mtunduwo kuŵa “Yisalayeli,” soni ŵawupele masengo gakuteteya kulambila kusyesyene ni maloŵe gakwe. (Masalmo 147:19, 20) M’yoyo ŵandu ŵa mitundu jine josope akakombwele kupata cikamucisyo kutyocela kwa Ayisalayeli.
Mlungu ŵasagwile Ayisalayeli kuti aŵe mboni syakwe. Mbili jawo jakala jikusalosya kuti ŵandu mpaka yajendele cenene naga akupikanila malamusi ga Mlungu. (Deuteronomo 4:6) M’yoyo, kupitila mwa Ayisalayeli, ŵane akakombwele kummanyilila Mlungu jusyesyene.
2. Ligongo cici Aklistu ŵasyesyene ali likuga?
Mkupita kwa ndaŵi, Mlungu ŵalesile kwanonyela Ayisalayeli, soni m’malo mwa jemanjajo Yehofa ŵatandite kunonyela mpingo wa Ciklistu. (Matayo 21:43; 23:37, 38) Sambano, m’malo mwa Ayisalayeli, Aklistu ŵasyesyene akusatumicila mpela mboni sya Yehofa.
Yesu ŵatesile likuga lya ŵakulijiganya ŵakwe kuti lilalicileje nikupanganya ŵakulijiganya m’mitundu josope. (Matayo 10:7, 11; 24:14; 28:19, 20) Masengoga gakuyika kumbesi kwakwe sambano jino, kumbesi kwa ukoto awuno wa yindu. Kwa ndaŵi jandanda mu mbili ja ŵandu, Yehofa ŵakamulenye ŵandu mamiliyoni mu kulambila kusyesyene ŵakutyocela m’mitundu josope. (Ciunukuko 7:9, 10) Aklistu ŵasyesyene ali mu likuga lyakamulana. Pacilambo cosope, akusalijiganya Baibulo mwakulandana pamisongano jawo.
3. Ana likuga lya moŵa agano lya Mboni sya Yehofa lyatandite catuli?
Mma 1870 likuga lyamwana lya ŵakulijiganya Baibulo lyatandite kopocela usyesyene wa m’Baibulo wawasokonecele kalakala. Jemanjaji ŵamanyilile kuti Yesu ŵalinganyisye mpingo wa Ciklistu kuti ulalicileje, m’yoyo ŵatandite masengo gakulalicila ya Ucimwene pacilambo cosope. Mu 1931 ŵajigele lina lyakuti Mboni sya Yehofa.
4. Ana Mboni sya Yehofa sikusakamula catuli masengo gawo?
Mu yaka 100 yandanda, likuga lyakulongolela lyalyam’wonaga Yesu kuŵa Mtwe wa mpingo, lyalongolelaga mipingo ja Aklistu m’mikuli jejinji. (Masengo 16:4, 5) Lelo jinosoni, Likuga Lyakulongolela lya acakulungwa ŵakumanyilila yindu likusalongolela masengo ga Mboni sya Yehofa pacilambo cosope. Likugali likusalolela maofesi ga nyambi ga Mboni sya Yehofa gagakusagopolela, kupanganya ni kugaŵa mabuku gakutagulila ya m’Baibulo mu yiŵeceto yakupunda 600. M’yoyo Likuga Lyakulongolela likusakomboleka kujilimbikasya ni Malemba, soni kujilongolela mipingo jakupunda 100,000 pacilambo cosope. Mu mpingo uliwose acalume ŵakusakwanilisya yakusosekwa yine yakwe akusatumicila mpela acakulungwa, kapena kuti ŵakulolela. Acalume ŵeleŵa akusasamalila ngondolo sya Mlungu mwacinonyelo.
Mboni sya Yehofa sikwete masengo gakulalicila ngani syambone ni kupanganya ŵakulijiganya. Mpela ŵandumetume, tukusalalicila ku nyumba sya ŵandu. (Masengo 20:20) Tukusalipelekasoni kulijiganya Baibulo ni ŵandu ŵambone ŵakunonyela usyesyene. Nambo Mboni sya Yehofa ngaŵa kuti sigambile kuŵa likugape. Tuli liŵasa lyakola Mtati jwacinonyelo. M’weji tuli abale ni alongo ŵakusasamalilana. (2 Atesalonika 1:3) Pakuŵa ŵandu ŵa Yehofa masengo gawo gali kumsangalasya Mlungu ni kwakamucisya ŵane, jemanjaji ali liŵasa lyakusangalala mnope pacilambo capasi.
ALIJIGANYE YEJINJI
Ana Baibulo Jikusajiganya Cici Kusyesyene?
Ajendelecele Kuŵa mu Cinonyelo ca Mlungu
Ana mpaka tulosye catuli cinonyelo, soni kuyamicila pa yindu yosope yakusatutendela Mlungu?
ANA ŴANI ŴAKUTENDA LISOSA LYA YEHOFA LELO JINO?
Ana Mboni sya Yehofa Ali Ŵandu Ŵatuli?
Ana wawojo akwamanyilila ŵa Mboni sya Yehofa ŵalingwa? Ana akusamanyilila yatuli kusyesyene yakwamba m’ŵeji?
tsn_Latn cjk_Latn tum_Latn tum_Latn nya_Latn slv_Latn nya_Latn tum_Latn lug_Latn nya_Latn nya_Latn tum_Latn tum_Latn cjk_Latn nya_Latn tum_Latn nya_Latn bem_Latn nya_Latn tum_Latn